กระทรวงสาธารณสุข เปิดสถาบันกัญชาทางการแพทย์ เป็นศูนย์กลางประสาน ให้คำปรึกษา แนะนำ ผู้ต้องการเข้าใช้ประโยชน์กัญชา กัญชง
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงการเปิดสถาบันกัญชาทางการแพทย์ ที่กระทรวงสาธารณสุข วันนี้ว่า สถาบันฯ แห่งนี้จะกลายเป็นศูนย์กลางในการอำนวยความสะดวก ให้คำปรึกษา คำแนะนำ แก่เกษตรกรผู้ปลูก ผู้ประกอบการต่างๆ ที่จะนำกัญชา กัญชงไปใช้พัฒนาผลิตภัณฑ์สุขภาพมาจำหน่ายสร้างรายได้ แก่ตนเอง ครอบครัวและประเทศ โดยใช้ให้เกิดประโยชน์ถูกต้อง กลายเป็นพืชเศรษฐกิจใหม่ที่จะมีรายได้ต่อไปในอนาคต ซึ่งนโยบายผลักดันกัญชา กัญชง ถือเป็นนโยบายเร่งด่วนของรัฐบาล ที่วันนี้สำเร็จแล้วทั้งกัญญา 6 ต้นวันนี้ก็เปิดให้ปลูกได้แล้วแต่ต้องขออนุญาตปลูกโดยรวมตัวกันเป็นวิสาหกิจชุมชน ปลดล็อกทุกส่วน ยกเว้นช่อดอก ออกจากการเป็นยาเสพติด เปิดให้ทุกส่วนขายได้ แม้แต่ช่อดอกที่เป็นยาเสพติดก็ขายให้ อภ.นำไปสกัดเป็นสารสกัดกัญชารักษาโรคได้ ส่วนอื่นๆ ก็ใช้ประโยชน์นำไปเป็นส่วนผสมได้ทั้งกับอาหาร ยา เครื่องสำอาง แต่ต้องใส่ในปริมาณที่เหมาะสมและมาจากแหล่งปลูกขออนุญาตปลูกถูกต้องเพราะจะมีการคุมคุณภาพที่ดีรองนายกรัฐมนตรีและรัฐมนตรีว่าการกระทรวงสาธารณสุข กำชับ อย. ให้อำนวยความสะดวกการขึ้นทะเบียนผลิตภัณฑ์ที่พัฒนาจากกัญชาทุกตัว หากใช้กัญชาจากแหล่งปลูกอย่างถูกต้องมาขอขึ้นทะเบียนต้องได้รับการอนุมัติทันที แต่เมื่อรัฐอำนวยความสะดวกให้เต็มที่แล้ว ต้องขอให้ทุกฝ่ายที่เกี่ยวข้องตั้งแต่ต้นทางคือ การปลูก ปลายทางคือผลิตภัณฑ์และการจำหน่าย ขอให้ช่วยกันทำแต่สิ่งที่เป็นประโยชน์เท่านั้น ทำในสิ่งที่เกิดคุณค่าเท่านั้น เราจะได้เปิดโอกาสให้กับประชาชนทุกคนในวงกว้างให้มีโอกาสให้กัญชา กัญชง สร้างความมั่นคงต่อไป